CELEX: 32015R0171
Language: el
Date: 2015-02-04 00:00:00
Title: Εκτελεστικός κανονισμός (ΕΕ) 2015/171 της Επιτροπής, της 4ης Φεβρουαρίου 2015 , σχετικά με ορισμένες πτυχές της διαδικασίας αδειοδότησης των σιδηροδρομικών επιχειρήσεων  Κείμενο που παρουσιάζει ενδιαφέρον για τον ΕΟΧ

5.2.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 29/3
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/171 ΤΗΣ ΕΠΙΤΡΟΠΉΣ
   της 4ης Φεβρουαρίου 2015
   σχετικά με ορισμένες πτυχές της διαδικασίας αδειοδότησης των σιδηροδρομικών επιχειρήσεων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2012/34/ΕΕ του Ευρωπαϊκού Κοινοβουλίου και του Συμβουλίου της 21ης Νοεμβρίου 2012 για τη δημιουργία ενιαίου ευρωπαϊκού σιδηροδρομικού χώρου (1), και ιδίως το άρθρο 17 παράγραφος 5,
   Εκτιμώντας τα ακόλουθα:
   
               (1)
            
            
               Στη σύσταση της Επιτροπής, της 7ης Απριλίου 2004, σχετικά με τη χρήση κοινού ευρωπαϊκού υποδείγματος για τις άδειες που εκδίδονται σύμφωνα με την οδηγία 95/18/ΕΚ του Συμβουλίου σχετικά με τις άδειες σε σιδηροδρομικές επιχειρήσεις (2), συνιστάται η χρήση του τυποποιημένου εντύπου για τις άδειες που εκδίδουν οι εθνικές αρχές αδειοδότησης.
            
         
               (2)
            
            
               Σύμφωνα με το άρθρο 23 της οδηγίας 2012/34/ΕΕ οι άδειες τις οποίες εκδίδουν οι εθνικές αρχές αδειοδότησης ισχύουν στο σύνολο του εδάφους της Ένωσης. Οι εθνικές αρχές αδειοδότησης οφείλουν να ενημερώνουν τον Ευρωπαϊκό Οργανισμό Σιδηροδρόμων για τις άδειες που έχουν εκδοθεί, ανασταλεί, ανακληθεί ή τροποποιηθεί, και ο Ευρωπαϊκός Οργανισμός Σιδηροδρόμων πρέπει να ενημερώνει αναλόγως τα άλλα κράτη μέλη. Το κοινό υπόδειγμα αδείας αναμένεται ότι θα διευκολύνει το έργο των εθνικών αρχών αδειοδότησης και του Ευρωπαϊκού Οργανισμού Σιδηροδρόμων και ότι θα καταστήσει πιο εύκολη την πρόσβαση για όλα τα ενδιαφερόμενα μέρη σε πληροφορίες σχετικές με τις άδειες, και ιδίως για τις αρχές αδειοδότησης των λοιπών κρατών μελών και τους διαχειριστές υποδομής.
            
         
               (3)
            
            
               Όλες οι απαραίτητες πληροφορίες, με τις οποίες επιβεβαιώνεται ότι συγκεκριμένη σιδηροδρομική επιχείρηση έχει αδειοδοτηθεί νόμιμα για ορισμένο τύπο σιδηροδρομικών μεταφορών, είναι δυνατόν να περιληφθούν σε τυποποιημένο έγγραφο. Το τυποποιημένο υπόδειγμα αδείας αναμένεται ότι θα διευκολύνει τη δημοσίευση όλων των σχετικών με τις άδειες πληροφοριών στον ιστότοπο του Ευρωπαϊκού Οργανισμού Σιδηροδρόμων. Το τυποποιημένο μορφότυπο ενδέχεται να τροποποιηθεί στο μέλλον με βάση την πείρα από τη χρήση του και την εξέλιξη των αναγκών για περαιτέρω πληροφορίες σχετικά με τις άδειες.
            
         
               (4)
            
            
               Οι όροι βάσει των οποίων είναι δυνατόν να πληρούνται οι απαιτήσεις που αναφέρονται στο άρθρο 22 της οδηγίας 2012/34/ΕΕ σχετικά με την κάλυψη της αστικής ευθύνης ενδέχεται να διαφέρουν μεταξύ των κρατών μελών ανάλογα με την εθνική νομοθεσία. Πρέπει να προβλεφθεί η επισύναψη παραρτήματος στο έγγραφο της αδείας με τα αποδεικτικά στοιχεία ότι η σιδηροδρομική επιχείρηση πληροί τις εν λόγω εθνικές απαιτήσεις. Προς τον σκοπό αυτό, πρέπει να χρησιμοποιείται το τυποποιημένο υπόδειγμα για το επισυναπτόμενο παράρτημα. Σε περίπτωση που η σιδηροδρομική επιχείρηση επιθυμεί να ασκεί τις δραστηριότητές της σε δύο ή περισσότερα κράτη μέλη, η κάλυψη της αστικής ευθύνης για καθένα από τα κράτη μέλη πρέπει να αναφέρεται σε πρόσθετο παράρτημα, το οποίο πρέπει να χορηγεί η αρχή αδειοδότησης στο πρόσθετο κράτος μέλος στο οποίο η σιδηροδρομική επιχείρηση επιθυμεί να δραστηριοποιηθεί.
            
         
               (5)
            
            
               Οι αρχές αδειοδότησης μπορούν να μειώσουν το οικείο διοικητικό κόστος, το ύψος των τελών έκδοσης αδείας και τον χρόνο λήψης απόφασης για αίτηση χορήγησης άδειας εάν είναι ταχεία η ανταλλαγή των αναγκαίων δεδομένων με άλλες αρχές και άλλους δημόσιους ή ιδιωτικούς φορείς.
            
         
               (6)
            
            
               Λόγω της χαμηλής κίνησης στην αγορά, σε ορισμένα κράτη μέλη δεν λαμβάνονται αποφάσεις αδειοδότησης για ένα ή περισσότερα διαδοχικά έτη. Ταυτόχρονα, τα υψηλά τέλη ενδέχεται να συνιστούν εμπόδιο στην είσοδο σιδηροδρομικών επιχειρήσεων στην αγορά.
            
         
               (7)
            
            
               Οι σιδηροδρομικές επιχειρήσεις που υποβάλλουν αίτηση για νέα άδεια δεν πρέπει να αντιμετωπίζουν λιγότερο ευνοϊκούς όρους αδειοδότησης από τις σιδηροδρομικές επιχειρήσεις που δραστηριοποιούνται ήδη στην αγορά.
            
         
               (8)
            
            
               Ο περιττός διοικητικός φόρτος που επιβάλλεται στις αρχές αδειοδότησης και στις επιχειρήσεις πρέπει να μειωθεί με αυστηρό περιορισμό των απαιτήσεων υπό τους όρους που καθορίζονται στην οδηγία 2012/34/ΕΕ.
            
         
               (9)
            
            
               Οι αρχές αδειοδότησης δεν υποχρεούνται να ζητούν από σιδηροδρομική επιχείρηση τέλη αδειοδότησης. Ωστόσο, τα κράτη μέλη μπορούν να αποφασίσουν την επιβολή τέλους για τις εργασίες που πραγματοποιούν οι αρχές αδειοδότησης για την εξέταση αίτησης. Στην περίπτωση αυτή το τέλος αδειοδότησης δεν πρέπει να εισάγει διακρίσεις, πρέπει να εισπράττεται από όλες τις επιχειρήσεις που υποβάλλουν αίτηση για άδεια και να βασίζεται στον πραγματικό φόρτο εργασίας της αρχής αδειοδότησης. Εάν το τέλος αδειοδότησης υπερβαίνει τα 5 000 ευρώ, η αρχή αδειοδότησης πρέπει να σημειώσει στο γραμμάτιο πληρωμής των τελών τον αριθμό των ανθρωποωρών που αναλώθηκαν και τις δαπάνες.
            
         
               (10)
            
            
               Σε μια προσπάθεια να δημιουργηθούν ίσοι όροι ανταγωνισμού μεταξύ σιδηροδρομικών επιχειρήσεων, καταργήθηκαν με την οδηγία 2012/34/ΕΕ ορισμένες ρυθμίσεις που δεν είναι συμβατές με τις συνθήκες ενίσχυσης της αγοράς, με τις οποίες οι σιδηροδρομικές επιχειρήσεις είναι υποχρεωμένες να ασφαλίζονται ή να διαθέτουν επαρκείς εγγυήσεις με βάση τους όρους της αγοράς. Οι αρχές αδειοδότησης πρέπει να κληθούν να ελέγχουν την εφαρμογή των αναθεωρημένων όρων σε συνεργασία με άλλες αρχές των κρατών μελών.
            
         
               (11)
            
            
               Η χορήγηση άδειας σε σιδηροδρομική επιχείρηση δεν πρέπει να προϋποθέτει την κατοχή του πιστοποιητικού ασφαλείας που αναφέρεται στο άρθρο 10 της οδηγίας 2004/49/ΕΚ του Ευρωπαϊκού Κοινοβουλίου και του Συμβουλίου (3).
            
         
               (12)
            
            
               Οι νέες σιδηροδρομικές επιχειρήσεις είναι ζωτικής σημασίας για τον ανταγωνισμό, ενδέχεται όμως να συναντήσουν πρακτικές δυσκολίες να παρέχουν ιστορικό για την οικονομική τους επάρκεια που να τους επιτρέπει να προβούν σε ρεαλιστικές παραδοχές για περίοδο 12 μηνών στο μέλλον και σύμφωνα με το άρθρο 20 παράγραφοι 1 και 2 της οδηγίας 2012/34/ΕΕ. Δεδομένου ότι οι νομοθέτες της Ένωσης παρείχαν την επιλογή απλουστευμένης απόδειξης για ορισμένους μικρότερους αερομεταφορείς σύμφωνα με το άρθρο 5 παράγραφος 3 του κανονισμού (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου (4), στη διαδικασία απόκτησης άδειας είναι δυνατόν να ληφθούν υπόψη αυτές οι πρακτικές δυσκολίες με την περιστολή της διαδικασίας απόδειξης της οικονομικής επάρκειας για τις σιδηροδρομικές επιχειρήσεις που υποβάλλουν αίτηση αδείας.
            
         
               (13)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 62 παράγραφος 1 της οδηγίας 2012/34/ΕΕ,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός καθορίζει λεπτομερώς τη χρήση κοινού υποδείγματος για το έγγραφο της αδείας. Προβλέπει επίσης ορισμένες πτυχές της διαδικασίας χορήγησης αδείας.
   Άρθρο 2
   Ορισμοί
   Για τους σκοπούς του παρόντος κανονισμού, ως «έγγραφο αδείας» νοείται το συμπληρωμένο και δεόντως υπογεγραμμένο κοινό υπόδειγμα, όπως παρατίθεται στο παράρτημα I και στο παράρτημα II του παρόντος κανονισμού, που πρέπει να υποβάλλεται στον Ευρωπαϊκό Οργανισμό Σιδηροδρόμων.
   Άρθρο 3
   Χρήση του κοινού υποδείγματος εγγράφου αδείας
   1.   Για τις άδειες που έχουν εκδοθεί σύμφωνα με το κεφάλαιο III της οδηγίας 2012/34/ΕΕ χρησιμοποιείται το τυποποιημένο υπόδειγμα που προβλέπεται στα παραρτήματα I και II του παρόντος κανονισμού.
   Για την έκδοση νέας αδείας, η αρχή αδειοδότησης αποδίδει τον ενωσιακό αριθμό κοινοποίησης αδείας σύμφωνα με το εναρμονισμένο σύστημα αρίθμησης, γνωστό ως ευρωπαϊκός αναγνωριστικός αριθμός (EIN), όπως ορίζεται στο προσάρτημα 2 της απόφασης 2007/756/ΕΚ της Επιτροπής (5).
   Κάθε φορά που μια άδεια χορηγείται, τροποποιείται κατά τρόπο σύμφωνο προς το έγγραφο της αδείας, αναστέλλεται, ανακαλείται ή αντικαθίσταται από προσωρινή άδεια, η αρχή αδειοδότησης συντάσσει έγγραφο αδείας με βάση το υπόδειγμα αυτό.
   2.   Οι αρχές αδειοδότησης ενημερώνουν σχετικά τον Ευρωπαϊκό Οργανισμό Σιδηροδρόμων σύμφωνα με τις διατάξεις του άρθρου 24 παράγραφος 8 της οδηγίας 2012/34/ΕΕ, διαβιβάζοντας αντίγραφο της αδείας, όπως ορίζεται στο πρωτόκολλο επικοινωνίας το οποίο έχουν συμφωνήσει.
   3.   Οι πληροφορίες για την οικονομική κάλυψη της αστικής ευθύνης που αναφέρεται στο άρθρο 22 της οδηγίας 2012/34/ΕΕ αναφέρονται στο παράρτημα του εγγράφου της αδείας με χρήση του τυποποιημένου εντύπου που προβλέπεται στο παράρτημα II του παρόντος κανονισμού. Η αρχή έκδοσης της άδειας επισυνάπτει παράρτημα στο έγγραφο της αδείας. Το εν λόγω παράρτημα φέρει τον αριθμό ένα (1).
   4.   Από τις πληροφορίες που παρέχονται στα παραρτήματα περί ευθύνης, όπως προβλέπονται στο παράρτημα II του παρόντος κανονισμού, η αρχή αδειοδότησης συγκεκριμένου κράτους μέλους ή διαχειριστής υποδομής μπορεί να ελέγξει εάν αρκεί στο συγκεκριμένο κράτος μέλος η κάλυψη της αστικής ευθύνης που έχει λάβει η σιδηροδρομική επιχείρηση και έχει εγκριθεί από άλλες αρχές αδειοδότησης. Εάν η αρχή αδειοδότησης θεωρήσει ότι το ύψος κάλυψης είναι ανεπαρκές μπορεί να ζητήσει από τη σιδηροδρομική επιχείρηση να προβεί σε πρόσθετη κάλυψη. Η σιδηροδρομική επιχείρηση παρέχει στην αρχή αδειοδότησης τις απαραίτητες πληροφορίες για την κάλυψή της.
   5.   Εφόσον η αρμόδια αρχή αδειοδότησης μείνει ικανοποιημένη με την κάλυψη, ενημερώνει σχετικά τον Ευρωπαϊκό Οργανισμό Σιδηροδρόμων και επικαιροποιεί το υφιστάμενο παράρτημα που έχει κοινοποιήσει αρχή αδειοδότησης του ιδίου κράτους μέλους ή προσθέτει άλλο παράρτημα στην άδεια, για το οποίο χρησιμοποιεί το τυποποιημένο υπόδειγμα του παραρτήματος II, και του αποδίδει τον επόμενο αύξοντα αριθμό (2, 3, 4 κ.λπ.).
   6.   Κάθε παράρτημα περί ευθύνης αναφέρει το ποσό, το πεδίο εφαρμογής, όπως η γεωγραφική κάλυψη ή ο τύπος μεταφορών, και την ημερομηνία έναρξης και, κατά περίπτωση, λήξης της ισχύος της κάλυψης. Ο αριθμός κοινοποίησης αδείας σημειώνεται σε κάθε παράρτημα για σαφή σύνδεση με την αδειοδοτημένη σιδηροδρομική επιχείρηση. Η αρχή αδειοδότησης συντάσσει επικαιροποιημένο παράρτημα όταν ενημερώνεται για μεταβολή της κάλυψης της αστικής ευθύνης και το κοινοποιεί στον Ευρωπαϊκό Οργανισμό Σιδηροδρόμων.
   Άρθρο 4
   Τέλη αδειοδότησης
   Τα κράτη μέλη μπορεί να ζητήσουν τέλη αδειοδότησης για την εξέταση κάθε αίτησης. Τα τέλη αδειοδότησης επιβάλλονται χωρίς την εισαγωγή διακρίσεων.
   Άρθρο 5
   Ορισμένες πτυχές σχετικές με τις απαιτήσεις περί κάλυψης της αστικής ευθύνης και περί κατάλληλων εγγυήσεων
   1.   Η αρχή αδειοδότησης δημοσιεύει τα ελάχιστα απαιτούμενα όρια κάλυψης, όπως και εφόσον το ποσό της εν λόγω κάλυψης καθορίζεται στο εθνικό δίκαιο.
   2.   Η αρχή αδειοδότησης δεν μπορεί να απαιτήσει την έναρξη ισχύος της κάλυψης πριν η σιδηροδρομική επιχείρηση αρχίσει τις σιδηροδρομικές μεταφορές.
   3.   Έως τις 25 Αυγούστου 2015 το αργότερο, η αρχή αδειοδότησης που εξέδωσε την άδεια ζητεί από όλες τις αδειοδοτημένες σιδηροδρομικές επιχειρήσεις αποδείξεις για το ύψος και το πεδίο εφαρμογής της υφιστάμενης κάλυψης της αστικής ευθύνης σε περίπτωση ατυχήματος, εκτός εάν οι εν λόγω επιχειρήσεις έχουν συνάψει ασφαλιστήριο ή η αρχή διαθέτει ήδη τις πληροφορίες αυτές. Μπορεί επίσης να ζητήσει αυτά τα αποδεικτικά στοιχεία από τις σιδηροδρομικές επιχειρήσεις σε περίπτωση που έχει αμφιβολίες για το κατά πόσον η κάλυψή τους πληροί τις απαιτήσεις που αναφέρονται στο άρθρο 22 της οδηγίας 2012/34/ΕΕ.
   4.   Σε περίπτωση που η επιχείρηση δεν αποδείξει ότι είναι επαρκώς ασφαλισμένη, αλλά έχει επαρκείς εγγυήσεις για την κάλυψη, η αρχή αδειοδότησης, εάν χρειάζεται μετά από γνωμοδότηση του ρυθμιστικού φορέα, εξετάζει εάν ανταποκρίνονται στις συνθήκες της αγοράς οι όροι υπό τους οποίους έλαβε τις εγγυήσεις αυτές η επιχείρηση, τις οποίες θα είχε λάβει οιαδήποτε άλλη επιχείρηση με το ίδιο επίπεδο οικονομικής επάρκειας και την ίδια έκθεση σε κίνδυνο.
   5.   Εάν η αρχή αδειοδότησης αναστείλει την άδεια σύμφωνα με το άρθρο 24 παράγραφος 1 της οδηγίας 2012/34/ΕΕ ή χορηγήσει προσωρινή άδεια σύμφωνα με το άρθρο 24 παράγραφος 3 της εν λόγω οδηγίας, ενημερώνει κάθε άλλη αρμόδια αρχή αναφερόμενη στον κανονισμό (ΕΚ) αριθ. 1370/2007 του Ευρωπαϊκού Κοινοβουλίου και του Συμβουλίου (6), με την οποία γνωρίζει ότι η σιδηροδρομική επιχείρηση έχει συνάψει συμβάσεις μεταφορών. Εάν η αρχή αδειοδότησης διατηρεί αμφιβολίες όσον αφορά τη συμβατότητα των εγγυήσεων για την κάλυψη των υποχρεώσεών της με τους κανόνες της Ένωσης περί κρατικών ενισχύσεων, μπορεί να διαβιβάσει τις αναγκαίες πληροφορίες στις αρχές που είναι αρμόδιες για τον έλεγχο των εν λόγω κανόνων περί κρατικών ενισχύσεων.
   Άρθρο 6
   Σχέση με τα πιστοποιητικά ασφαλείας
   1.   Η χορήγηση άδειας δεν επιτρέπεται να προϋποθέτει την κατοχή, από την επιχείρηση, του πιστοποιητικού ασφαλείας που αναφέρεται στο άρθρο 10 της οδηγίας 2004/49/ΕΚ.
   2.   Εάν επιχείρηση είναι κάτοχος πιστοποιητικού ασφαλείας, η αρχή αδειοδότησης δεν ελέγχει, όταν χορηγεί την αδεία, τις απαιτήσεις για πιστοποιητικά ασφαλείας.
   Άρθρο 7
   Ορισμένες πτυχές της διαδικασίας χορήγησης αδείας
   1.   Εντός ενός μηνός από την παραλαβή αίτησης, η αρχή αδειοδότησης πληροφορεί την επιχείρηση ότι ο φάκελος είναι πλήρης ή ζητεί πρόσθετες πληροφορίες. Η προθεσμία αυτή μπορεί να παραταθεί κατά δύο εβδομάδες σε εξαιρετικές περιστάσεις και η επιχείρηση ενημερώνεται σχετικά. Μόλις παραλάβει τις συμπληρωματικές πληροφορίες, η αρχή αδειοδότησης ενημερώνει την επιχείρηση εντός μέγιστης προθεσμίας ενός μηνός εάν ο φάκελος είναι πλήρης.
   2.   Η αρχή αδειοδότησης μπορεί να ζητήσει μόνον τα έγγραφα που αναφέρονται στο κεφάλαιο III της οδηγίας 2012/34/ΕΕ ή που απαιτούνται από την εθνική νομοθεσία. Η αρχή αδειοδότησης δημοσιεύει κατάλογο όλων των εγγράφων και του περιεχομένου τους και δεν ζητεί περαιτέρω έγγραφα από τις επιχειρήσεις. Εάν ο κατάλογος έχει επικαιροποιηθεί και δημοσιευθεί, οι επιχειρήσεις μπορεί να συνεχίσουν να βασίζονται στον προηγούμενο κατάλογο για τις αιτήσεις που υπέβαλαν πριν την επικαιροποίηση του καταλόγου.
   3.   Όσον αφορά επιχειρήσεις με ετήσια έσοδα κάτω των 5 εκατ. ευρώ από δραστηριότητες σιδηροδρομικών μεταφορών, η αρχή αδειοδότησης μπορεί να θεωρήσει ότι πληρούται η απαίτηση όσον αφορά την ικανότητά τους να ανταποκριθούν σε υφιστάμενες και δυνητικές υποχρεώσεις τους για περίοδο 12 μηνών από την έναρξη των μεταφορών σύμφωνα με το άρθρο 20 παράγραφος 1 της οδηγίας 2012/34/ΕΕ, εάν η επιχείρηση είναι σε θέση να αποδείξει ότι το καθαρό της κεφάλαιο ανέρχεται σε τουλάχιστον 100 000 ευρώ ή σε ποσό που έχει συμφωνηθεί με τον ρυθμιστικό φορέα. Η αρχή αδειοδότησης δημοσιεύει το ποσό αυτό.
   Άρθρο 8
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Ο παρών κανονισμός εφαρμόζεται από τις 16 Ιουνίου 2015.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Φεβρουαρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 343 της 14.12.2012, σ. 32.
   
      (2)  ΕΕ L 113 της 20.4.2004, σ. 37.
   
      (3)  Οδηγία 2004/49/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την ανάπτυξη των κοινοτικών σιδηροδρόμων (ΕΕ L 164 της 30.4.2004, σ. 44).
   
      (4)  Κανονισμός (ΕΚ) αριθ. 1008/2008 του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με κοινούς κανόνες εκμετάλλευσης των αεροπορικών γραμμών στην Κοινότητα (ΕΕ L 293 της 31.10.2008, σ. 3).
   
      (5)  Απόφαση 2007/756/ΕΚ της Επιτροπής, της 9ης Νοεμβρίου 2007, για τη θέσπιση κοινής προδιαγραφής για το εθνικό μητρώο οχημάτων που προβλέπεται στο άρθρο 14 παράγραφοι 4 και 5 της οδηγίας 96/48/ΕΚ και της οδηγίας 2001/16/ΕΚ (ΕΕ L 305 της 23.11.2007, σ. 30).
   
      (6)  Κανονισμός (ΕΚ) αριθ. 1370/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για τις δημόσιες επιβατικές σιδηροδρομικές και οδικές μεταφορές και την κατάργηση των κανονισμών του Συμβουλίου (ΕΟΚ) αριθ. 1191/69 και (ΕΟΚ) αριθ. 1107/70 (ΕΕ L 315 της 3.12.2007, σ. 1).
   
      ΠΑΡΑΡΤΗΜΑ I
      
         Τυποποιημένο υπόδειγμα εγγράφου αδείας
      
      
         
      
         
   
   
      ΠΑΡΑΡΤΗΜΑ II
      
         Τυποποιημένο υπόδειγμα για το παράρτημα περί αστικής ευθύνης στη σιδηροδρομική άδεια